**Budapest Főváros VII. Kerület Erzsébetváros Önkormányzata Képviselő-testületének …/2021. (…) önkormányzati rendelete**

**az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításáról**

Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott feladatkörében eljárva, a kereskedelemről szóló 2005. évi CLXIV. törvény 6. § (4) bekezdés a) pontjában és 12. § (5) bekezdésében kapott felhatalmazás alapján az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításáról a következőket rendeli el:

**1. §** (1) Az üzletek éjszakai nyitvatartási rendjéről szóló 25/2020. (VI.25.) önkormányzati rendelet (a továbbiakban: Rendelet) 7. § (1) bekezdés a) pontjának helyébe a következő rendelkezés lép:

*„a) amelynek üzemeltetője szakértői véleménnyel előzetesen igazolja, hogy a zeneszolgáltatást nyújtó hangrendszerbe – ide nem értve a külön erősítés és hangsugárzó nélküli hangszereket, tv-készüléket, laptopot – olyan hitelesített teljesítményszabályozó eszközt építtetett be, amely a szakértő által meghatározott teljesítmény feletti működést nem teszi lehetővé. A teljesítmény szabályzó eszközt (limitert) oly módon kell bekötni, hogy az előírt teljesítmény meghaladásának elérése fizikailag is lehetetlen legyen. A készülék működésének ellenőrzéséről, a beállítás szükség szerinti módosításáról a vendéglátó üzlet üzemeltetője (a továbbiakban: Kereskedő) gondoskodik;”*

(2) A Rendelet 7. § (2) bekezdés k) pontja helyébe a következő rendelkezés lép:

*„k) az általa üzemeltetett vendéglátó üzlet külső nyílászáróit – a közlekedési célból történő használat miatt szükséges ideig nyitott bejárati ajtók kivételével – az üzletben folytatott zeneszolgáltatás tevékenység ideje alatt zárva tartja, továbbá az üzlet nyílászáróin kívül, azaz az üzlet homlokzatán semmilyen hangkeltő eszközt, hangsugárzót nem helyez el, nem működtet.”*

(3) A Rendelet 7. § (3) bekezdése helyébe a következő rendelkezés lép:

*„(3) A külön nyitvatartási engedély érvényességi ideje – ide értve annak meghosszabbítását is – határozott időre, legfeljebb egy év időtartamra szól.”*

**2. §** A Rendelet 8. § (1) bekezdése helyébe a következő rendelkezés lép:

***„8. §*** *(1) Nem adható külön nyitvatartási engedély, illetve annak érvényességi ideje nem hosszabbítható meg*

*a) annak a vendéglátó üzletnek vagy Kereskedőnek, akinek az Önkormányzattal szemben bírság-, díj-, vagy adótartozása áll fenn;*

*b) Kereskedőnek, ha a kérelme már két alkalommal elutasításra került, a második elutasításról szóló döntés véglegessé válásától, vagy az esetleges – első fokú döntés helyben hagyásával járó – bírósági eljárás lezárultát követő hat hónapon belül;*

*c) annak a vendéglátó üzletnek, amely ellen indult eljárásban a hatóság korlátozó vagy kötelező döntést hozott, addig, amíg a korlátozás hatóság által történő megszüntetésére, a kötelezés megfelelő teljesítésére, vagy a döntés megsemmisítésére nem került sor.”*

**3. §** Ez a rendelet a kihirdetését követő napon lép hatályba, és a kihirdetését követő második napon hatályát veszti.

**dr. Laza Margit Niedermüller Péter**

**jegyző polgármester**

**Záradék**

A rendelet kihirdetése 2021.………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**dr. Laza Margit**

**jegyző**

**Általános indokolás**

Az üzletek éjszakai nyitvatartási rendjének szabályozására meghozott önkormányzati rendelet hatályba lépését követő tapasztalatokat értékelve, valamint figyelembe véve, a meglévő külön nyitvatartási engedélyek érvényességi idejét, szükséges a már meglévő eljárási szabályok pontosítása, és ezzel együtt az önkormányzati rendelkezéseket megszegőkkel szembeni intézkedések, eljárási szabályok szigorítása.

**Részletes indokolás**

1. § A vendéglátó üzletben folytatott zeneszolgáltatás tevékenységhez kapcsolódó teljesítményszabályozó eszköz beszerelésére, a zeneszolgáltatás tevékenység folytatására, valamint a korábban kiadott külön nyitvatartási engedély érvényességi idejének meghosszabbítására vonatkozó rendelkezések pontosítása.

2. § Elsősorban a már korábban kiadott külön nyitvatartási engedélyek érvényességi idejének meghosszabbítására vonatkozó új eljárási szabályok meghatározása.

3. § Hatályba léptető, és hatályvesztő rendelkezés.