Beszámoló a Budapest Főváros VII. kerület Erzsébetváros Önkormányzata Környezetvédelmi és Fenntarthatósági Programja (2018-tól 2023-ig előirányzott) részfeladatainak 2020. évi teljesítéséről

**Összefoglaló:**

Környezetvédelmi szempontból 2020. legfontosabb fejleménye a Klímavédelmi Akcióterv (SECAP) elkészítése volt, melyet decemberben fogadott el a polgármester (a vészhelyzet miatt a Képviselő-testület nem ülésezett). A Klímavédelmi Akcióterv felmérte Erzsébetváros CO2 kibocsátását és 52 olyan intézkedést tartalmaz, melyek végrehajtásával 2030-ig 40%-kal csökkenhet kerületünk kibocsátása. A Klímavédelmi Akcióterv elfogadása lehetővé tette, hogy Erzsébetváros csatlakozzon a Polgármesterek Szövetsége nevű szervezethez, mely a jövőben Európai Uniós források elérését segítheti elő.

Szintén a kibocsátás csökkenését teszi lehetővé az „Energiaközösség kialakítása és működtetése Erzsébetvárosban” című projekt, amire az Önkormányzat 2020-ban pályázott. A pályázat nyert, jelenleg az energiaközösség működési feltételeinek kialakítása folyik önkormányzati épületekben. Ugyanakkor az energiaközösség működése a jövőben nagy mértékben elő fogja segíteni azt, hogy a társasházak, ill. egyéb épületek is elkezdhessenek napenergiát termelni a tetőkön kialakított napelemes rendszerek segítségével.

Erzsébetváros egyik legnagyobb környezetvédelmi problémája a légszennyezés, azon belül is leginkább a szálló por, mely a Kormány Kisméretű Szálló Por (PM10 részecske) Csökkentés Ágazatközi Intézkedési Programjának végrehajtásáról szóló 2017-es beszámolója alapján a kerületünkben legalább évi 40-48 halálesethez járulhat hozzá. Ennek megfelelően a Környezetvédelmi Program számos légszennyezést csökkentő intézkedést tartalmaz, melyek közül a legfontosabbak az átmenő forgalom csökkentése, illetve a közösségi, kerékpáros és gyalogos közlekedés, valamint a közösségi autóhasználat elősegítése. 2020-ban a Belső-Erzsébetvárosban elindított forgalomcsillapítási pilot projekt volt a legfontosabb, a légszennyezés hosszú távú csökkentését elősegítő intézkedés, amely nagymértékben csökkentette az átmenő forgalmat Belső Erzsébetváros nagy részén. Ugyanakkor az intézkedés mellékhatásaként néhány utcában megnőtt a forgalom. Emiatt, és mivel a forgalomcsillapított városrészben az autóval rendelkező lakosság autóhasználata jelentős mértékben megnehezült, a Képviselő-testület 2021. novemberi ülésén a pilot projekt meghosszabbítása mellett arról döntött, hogy vizsgálni fogja a forgalmi rend olyan irányú módosítását, mely csak a helyi lakosság, ill. a területen székhellyel vagy telephellyel rendelkezők számára teszi lehetővé a behajtást.

Ugyancsak a légszennyezés hosszú távú csökkentését hivatott elősegíteni a 25/2015. számú önkormányzati rendelet 2020 februári módosítása, mely lehetővé tette, hogy az erzsébetvárosi fiatalok a jövőben ne csak az autóhasználatot ösztönző jogosítvány-szerzésre kaphassanak támogatást, hanem a fenntartható egyéni közlekedést lehetővé tévő kerékpár- és rollervásárlásra is. A módosítás eredményeképp 2020-ban 35 fiatal igényelt és kapott támogatást fenntartható közlekedési eszköz beszerzésére és 1 fiatal jogosítványszerzésre.

A további területeken megvalósult fontosabb feladatokat az alábbi, részletes beszámoló tartalmazza a Környezetvédelmi Program programelemei szerint.

**Részletes beszámoló:**

*5.1. Légszennyezettség csökkentése, éghajlatváltozáshoz való alkalmazkodás, üvegházhatású gázok kibocsátásának csökkentése*

* szerződés kötése az Erzsébetváros Kft.-vel 2 db elektromos kisteherautó beszerzéséről, amelyek a köztisztasági feladatellátást fogják segíteni.

*5.2. Felszín alatti vizek védelme, ivóvízellátás, kommunális szennyvízkezelés, csapadékvíz-gazdálkodás*

* fenntartható csapadékvíz-gazdálkodást lehetővé tévő LIFE pályázat beadása a Fővárosi, a XII. és XVIII. kerületi Önkormányzatokkal együtt (a pályázat nyert, 2021 és 2025 között fog megvalósulni)
* vízmélység mérése két alkalommal a hatályos vízjogi üzemeltetési engedély szerint

*5.4. Környezet - egészségügy*

* Hajléktalanok észlelése esetén a köztisztasági feladatokkal megbízott Erzsébetváros Kft. fokozottabb odafigyeléssel végzi a feladatot az érintett területen, szükség esetén sor kerül fertőtlenítésre is.
* 2020. évben 218 kg elhullott állati tetem elszállítása.

*5.8. Hulladékgazdálkodás*

* ideiglenes veszélyes hulladék gyűjtőpont működtetése a Rózsák terén 2020. november 28. és 29. napján

*5.9. Környezetminőség*

* 15.000 db egynyári és 28.000 db kétnyári virág, 1000 db virághagyma elültetése
* beültetésre került:
  + 1445 db cserje (Erzsébet krt. 6-8. szám előtti virágágyás, Dembinszky utca, Baráth utca, Szenes Hanna park, Rózsa utca, Bajza utca, Holló utca, Király utca, Madách Imre utca)
  + 31 db kivágással nem érintett szabadgyökerű fa
  + 10 db kivágással érintett szabadgyökerű fa
* 49 db új, fákkal beültetett planténer kihelyezése
* 17 db új virágoszlop kihelyezése
* 355 db már meglévő oszlopos virágtartóra futó muskátli telepítése
* folyamatos növényvédelem (permetezés, tápanyagozás)
* a kerület fakataszterének aktualizálása
* kutyafuttatók rendszeres takarítása és karbantartása