**KÖZMŰVELŐDÉSI MEGÁLLAPODÁS**

*Egységes szerkezetben az 1-2. sz. módosítással*

amely létrejött

egyrészről

**Budapest Főváros VII. kerület Erzsébetváros Önkormányzata** (székhely: 1073 Budapest, Erzsébet körút 6., törzskönyvi azonosító szám: 735704, adóazonosító szám: 15735708-2-42, fizetési számlaszáma: 10403239-00033032-00000009, képviseli: Niedermüller Péter polgármester) (a továbbiakban: **Önkormányzat**)

másrészről

**Bihari János Kulturális Egyesület** (székhely: 1072 Budapest, Akácfa u. 32., nyilvántartási szám: 01-02-0002976, adóazonosító szám: 19638768-2-42, fizetés számlaszáma: 11707024-20270157-00000000, képviseli: Boross Sándor elnök) (a továbbiakban: **Feladatellátó**)

között (a továbbiakban együttesen: Felek) az alábbi feltételek mellett:

**Preambulum**

A Bihari János Kulturális Egyesület évek óta végez néptánc oktatást a kerület óvodáiban, általános iskoláiban, az egyesület által fenntartott Bihari Táncegyüttes tagjainak közreműködésével. A Bihari Táncegyüttes 1954 óta ápolja a magyar népművészet, a magyar népzene és néptánc hagyományait a kerületben, számos hazai és külföldi díjat elnyerve. A folyamatos megújulást az utánpótlás nevelés biztosítja a Bihari János Művészeti Iskolában. A Bihari Táncegyüttes 2016 óta az Erzsébetvárosi Értéktár része.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban Kultv.) 79. §-a, valamint Budapest Főváros VII. kerület Erzsébetváros Önkormányzata Képviselő-testületének a helyi közművelődés önkormányzati feladatellátásáról szóló 41/2013. (VI.28.) önkormányzati rendeletének (a továbbiakban: helyi közművelődési rendelet) 8. § (4) bekezdés c) pontjában kapott felhatalmazás alapján Budapest Főváros VII. kerület Erzsébetváros Önkormányzata a Kultv. 76. § (3) bekezdés d) pontja szerinti, „hagyományos közösségi kulturális értékek átörökítése, feltételeinek biztosítása” alapszolgáltatás ellátása keretében közművelődési megállapodást köt a Bihari János Kulturális Egyesülettel, melyet Felek a 409/2018. (XII.21.) sz. Képviselő-testületi határozattal, valamint a 2018. december 16-án meghozott közgyűlési határozattal fogadtak el. A közművelődési megállapodás a Képviselő-testület 627/2021. (VI.16.) és …/2021. (XII.15.) határozata alapján módosításra került, amelyet a jelen dokumentum foglal egységes szerkezetbe.

**I.** **A megállapodás tárgya, személyi és tárgyi feltételei**

1. Önkormányzat megbízza Feladatellátót a helyi közművelődési rendeletben megfogalmazott feladatainak teljesítése érdekében az alábbi közművelődési tevékenységek ellátásával:
2. néptánc oktatást biztosít az Erzsébetvárosi Bóbita Óvodában, az Erzsébetvárosi Magonc Óvodában, a Budapest VII. Kerületi Baross Gábor Általános Iskolában, valamint az Erzsébetvárosi Kéttannyelvű Általános Iskola, Szakgimnázium Szakközépiskolában, adott nevelési-, illetve tanévben 9 hónapon keresztül, heti 1 alkalommal 2 óra időtartamban az intézményekben.
3. az önkormányzat és intézménye, valamint gazdasági társasága (Bischitz Johanna Integrált Humánszolgáltató Központ, ERöMŰVHÁZ Nonprofit Kft.) által szervezett kerületi rendezvényeken, programokon igény szerint fellép, valamint részt vesz a testvérvárosi kapcsolatok ápolásában, évente legfeljebb négy alkalommal.
4. igény szerint folklórral, néptánccal kapcsolatos szakmai szolgáltatás nyújt a kerület lakossága számára az önkormányzattal, intézményeivel, gazdasági társaságaival együttműködve, évente legfeljebb négy alkalommal.
5. 10 darab térítésmentes belépőjegyet biztosít a Bihari Táncegyüttes Évadzáró rendezvényére, amelynek kiosztására az Önkormányzat jogosult
6. *[[1]](#footnote-1)nyári néptánc tábort szervez, amelynek részvételi díjából a kerületi lakosoknak 50% kedvezményt, a rendszeres gyermekvédelmi kedvezményben részesülő kerületi lakosoknak 75% kedvezményt biztosít.*
7. A megállapodás keretében megvalósult programokat, belépőjegyeket Feladatellátó ingyenesen biztosítja a résztvevők számára.
8. Az 1. a) pontja szerinti oktatás megszervezésével kapcsolatos feladatokat – az intézményekkel együttműködve – Feladatellátó végzi teljes körűen.
9. Az 1. b) pont szerinti programok esetén az Önkormányzat (intézménye, gazdasági társasága) a fellépésre vonatkozó igényét informálisan mielőbb, de legkésőbb a fellépést megelőző 30. napon írásban küldi meg Feladatellátó számára. A fellépések időpontjai kapcsolódhatnak az erzsébetvárosi önkormányzati elismerések alapításáról és adományozásuk rendjéről szóló 37/2012 (IX.25) önkormányzati rendeletben meghatározott időpontokhoz, a nemzeti és helyi ünnepekhez, rendezvényekhez, a kerület névadójához kötődő önkormányzati rendezvényhez, egyéb, a kerületi lakosság kulturális igényeit kielégítő rendezvényhez. A megvalósulás helyszínéről az Önkormányzat (intézménye, gazdasági társasága) legkésőbb a rendezvényt megelőző 7 napon belül írásban értesíti a Feladatellátót.
10. Az 1. c) pont szerinti szolgáltatás megvalósítása érdekében folyamatosan tartja a kapcsolatot az ERöMŰVHÁZ Nonprofit Kft-vel, valamint a Bischitz Johanna Integrált Humánszolgáltató Központtal.
11. A megállapodásban foglalt feladatok megvalósításában a közreműködőktől elvárt szakképzettség: a Magyar Táncművészeti Főiskolán megszerzett végzettség.

**II.** **A feladatellátás díja**

1. [[2]](#footnote-2)Önkormányzat vállalja, hogy az I. 1. pont szerinti feladatok ellátásához évente *4.210.000 Ft azaz négymillió-kettőszáztízezer forint* támogatást nyújt, amelyhez a tárgyévi költségvetésében forrást biztosít.
2. Önkormányzat a támogatás összegét a tárgyév február 28. napjáig folyósítja a Feladatellátó 11707024-20270157-00000000 számú számlaszámára.
3. Feladatellátó köteles a támogatást a megállapodás céljainak megfelelően az I. 1 pontban meghatározott feladatok érdekében felhasználni; köteles továbbá a támogatási összeget elkülönítetten kezelni, és a felhasználást dokumentáló számlákat, bizonylatokat, egyéb okiratokat az Önkormányzat vagy egyéb ellenőrzésre jogosult szervek által ellenőrizhető módon kezelni, és nyilvántartani.

**III.** **A feladatellátásra vonatkozó beszámolás rendje**

1. Feladatellátó köteles a megállapodás keretében ellátott feladatairól évente szakmai beszámolót és pénzügyi elszámolást készíteni a tárgyévet követő év január 31. napjáig. A szakmai beszámoló elfogadására az Önkormányzat Képviselő-testületének Művelődési, Kulturális és Szociális Bizottsága jogosult. A pénzügyi elszámolást a Polgármesteri Hivatal Humánszolgáltató Irodája ellenőrzi és hagyja jóvá.
2. [[3]](#footnote-3)A szakmai beszámolóban össze kell foglalni a megállapodásban foglalt feladatok megvalósulását, ezen belül tartalmaznia kell különösen az I. 1. a) pont szerinti oktatásra vonatkozó kimutatást a résztvevők és oktatási alkalmak számáról intézményenkénti megbontásban, az I. 1. b) pont szerinti programokon való fellépések rövid ismertetését, valamint az I. 1. c) pont szerinti szolgáltatások megvalósulását, valamint a 1. d) pont szerinti belépők átadásáról szóló igazolást, *valamint az* *1. e) pont esetén a kedvezményes részvételi díjban részesülők létszámát*.
3. A pénzügyi elszámolás rendje:
4. A támogatott tevékenység megvalósításához kapcsolódó költségeket igazoló számviteli bizonylatokról a 368/2011. (XII. 31.) Korm. rendelet 93.§ (3) bekezdés szerinti tartalommal összesítőt kell csatolni.
5. Kizárólag a tárgyévben felmerült, és az elszámolási határidőig pénzügyileg kiegyenlített költségek szerepeltethetők a beszámolóban.
6. Feladatellátó köteles a pénzügyi elszámolás részeként, az összesítőben feltüntetett minden bizonylatról, számszaki és formai szempontból kifogástalan, a Feladatellátó képviseletére jogosult által hitelesített másolatokat benyújtani. Az elszámolásban szereplő eredeti bizonylatokat a megfelelő záradékkal kell ellátni:

„E bizonylat felhasználva …….. Ft összegben a VII. kerületi Önkormányzattal kötött közművelődési megállapodásban biztosított éves támogatási összeg elszámolásához.”

1. Az elszámolás részeként külön nyilatkozatot kell csatolni az általános forgalmi adó alanyiságáról, illetve a támogatáshoz kapcsolódó általános forgalmi adó levonási jogosultságáról; valamint arról, hogy a feltüntetett költségek kifizetése előtt azok jogosságáról és összegszerűségéről – ellenszolgáltatás teljesítését követően esedékes kifizetés előtt ezen felül az ellenszolgáltatás teljesítéséről is – előzetesen meggyőződött.
2. Csatolni kell a képviselő cégszerű aláírásával ellátott teljességi nyilatkozatot, amelyben a Feladatellátó büntetőjogi felelőssége tudatában kijelenti, hogy minden adatot az Önkormányzat rendelkezésére bocsátott, az alapbizonylatok a Feladatellátó elszámolási nyilvántartásában megtalálhatóak, és azok a hatályos jogszabályoknak megfelelően kerültek kiállításra, elfogadásra és ellenőrzésre.
3. Hiányos elszámolás, beszámoló nem fogadható el. A beszámoló határidejének elmulasztása vagy nem megfelelő teljesítése esetén az Önkormányzat írásban, határidő tűzésével felszólítja a Szolgáltatót a kötelezettsége teljesítésére vagy a hiányok pótlására.
4. A fel nem használt összeget a Feladatellátó a beszámoló benyújtásával egyidejűleg visszautalja az Önkormányzat számára.
5. A beszámoló elfogadásáról az Önkormányzat írásban értesíti a Feladatellátót.

**IV. A megállapodás hatálya**

1. [[4]](#footnote-4)Jelen megállapodást Felek 2019. január 1-től – *2024. december 31.* napjáig tartó időtartamra kötik.
2. Felek a megállapodás közös megegyezéssel a megállapodás céljának sérelme nélkül módosíthatják, illetve közös megegyezéssel megszüntethetik.
3. Önkormányzat jogosult a megállapodás egyoldalú megszüntetésére, amennyiben Feladatellátó
4. ellehetetlenül, vagy ellene jogerős felszámolási eljárás indul,
5. nem teljesíti a megállapodásban vállalt feladatait vagy az Önkormányzat felé történő beszámolási kötelezettségét, és az írásbeli felszólítás eredménytelenül zárul,
6. a tevékenységére vonatkozó jogszabályokat vagy hatósági előírásokat súlyosan megsértette;
7. olyan jogszabályi változás következik be, amely kizárja a jelen szerződésben foglaltak Önkormányzat részéről történő teljesítését.
8. Feladatellátó a megállapodást azonnali hatállyal abban az esetben mondhatja fel, ha az Önkormányzat a tárgyévre megállapított támogatási összeget nem tudja biztosítani, és ezzel lehetetlenné teszi a megállapodásban foglalt feladatainak ellátását.

**V. Vegyes rendelkezések**

1. Feladatellátó vállalja, hogy feladatait magas szakmai színvonalon, a legjobb tudása szerint, az Önkormányzat igényeit figyelembe véve látja el, hazai és nemzetközi kulturális eseményeken képviseli Budapest Főváros VII. kerületét.
2. Felek a megállapodásban foglalt feladatok teljesítése érdekében együttműködnek és egymást kölcsönösen tájékoztatják. Amennyiben a Feladatellátó a feladatait bármely okból nem tudja teljesíteni vagy teljesítésében akadályoztatva van, erről az Önkormányzatot haladéktalanul köteles értesíteni. Az értesítési kötelezettség elmulasztásából eredő kárért a Feladatellátó felel.
3. Önkormányzat jogosult a Feladatellátó tevékenységét ellenőrizni. Amennyiben a Feladatellátó nem a megfelelő minőségű színvonalon végzi feladatát vagy mulasztást követ el, a konkrét hiányosság pótlására az Önkormányzat írásban felhívja a Feladatellátó figyelmét, amelynek köteles eleget tenni.
4. Feladatellátó köteles a megállapodás szerinti feladatok ellátásához kapcsolódó kötelező nyilvántartási és statisztikai adatszolgáltatásnak eleget tenni, valamint gondoskodni a közterhek és járulékok megfizetéséről, egyben nyilatkozik, hogy nincs meg nem fizetett köztartozása.
5. Felek a feladatellátás színvonalas ellátása érdekében együttműködnek annak érdekében, hogy a jelen megállapodás szerinti támogatás összegét pályázati forrásokkal tovább bővítsék.
6. Felek vállalják, hogy a megállapodásban foglalt feladatokkal kapcsolatos, közöttük támadt vitát elsősorban békés úton, tárgyalás útján rendezik.
7. A megállapodás teljesítése során Felek az írásbeliséget kötik ki. Erre tekintettel a megállapodások, értesítések, nyilatkozatok, kiegészítések, módosítások csak annyiban hatályosak, amennyiben azokat a felek írásban teszik meg. Írásbeli alaknak a levél és az e-mail-üzenet minősül.
8. Jelen megállapodásban nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadók.

Felek jelen megállapodást elolvasást követően, mint akaratukkal egyezőt képviselőik útján jóváhagyólag aláírják.

Budapest,

|  |  |
| --- | --- |
| ………………………………………… | ..………………………………………. |
| **Budapest Főváros VII. kerület Erzsébetváros Önkormányzata**  Képviseli: Niedermüller Péter polgármester | **Bihari János Kulturális Egyesület**  Képviseli: Boross Sándor elnök |
| Jogilag ellenőrizte  ……………………………………………  **dr. Laza Margit**  jegyző |  |
| Pénzügyi ellenjegyző:  ……………………………………………  **Nemes Erzsébet**  gazdasági vezető |  |

1. Kiegészítette az 1. számú módosítás 2021. július 2. napján, módosult a 2. sz. módosítás alapján …. napján. [↑](#footnote-ref-1)
2. Módosult a 2. sz. módosítás alapján … napján. [↑](#footnote-ref-2)
3. Módosult az 1. számú módosítás alapján 2021. július 2. napján. [↑](#footnote-ref-3)
4. Módosult a 2. sz. módosítás alapján … napján. [↑](#footnote-ref-4)